'बहुमत पाने को नहीं अपनाया गैरकानूनी जरिया'  
मनमोहन ने कहा कि विपक्ष पुराने आरोपों को दोहरा रहा है जिनपर चर्चा हो चुकी है और भारत की जनता उन्हें अस्वीकार कर चुकी है।
प्रधानमंत्री मनमोहन सिंह ने विकिलीक्स खुलासे के संदर्भ में इन आरोपों से इनकार किया कि संप्रग-1 सरकार या कांग्रेस पार्टी के किसी भी सदस्य ने लोकसभा में विश्वासमत जीतने के लिए कोई गैरकानूनी जरिया अपनाया था।  विश्वासमत के दौरान सांसदों को कथित रिश्वत दिए जाने को लेकर विकिलीक्स खुलासे पर विपक्ष के जारी हंगामे के बाद सिंह ने लोकसभा में कहा कि विपक्ष ने पिछले चुनाव (2009) के दौरान भी इस तरह के आरोप लगाए थे और जनता ने उसे हराकर अपना जवाब दे दिया है।  विकिलीक्स खुलासे में लगाए गए आरोपों को दृढ़ता से नकारते हुए उन्होंने कहा कि यह दुर्भाग्यपूर्ण है कि विपक्ष अपुष्ट और अटकलबाजी पर आधारित रिपोर्ट को तवज्जो दे रहा है। उन्होंने कहा कि विपक्ष पुराने आरोपों को दोहरा रहा है जिनपर चर्चा हो चुकी है और भारत की जनता उन्हें अस्वीकार कर चुकी है।